北京水後往棣州試進士
作者：晁補之
朝代：宋

paragraphs: 晡時北京城，行李上客槎。
二更無人聲，騎馬黄河沙。
誤緣柳灘中，尋炬知田家。
道有轉徙人，襁負依丘麻。
雞鳴不安枕，彷彿墟里斜。
秋瓜抱子母，蕎麥亦已華。
頼茲野物登，爾輩生有涯。
夜宿冠氏驛，旅衾魂夢嘉。
明發縈長坂，晚開堂邑衙。
秋陽此方熾，流汗霑巾紗。
處陰甘吾願，聊逸豈在多。
有風東北來，慘慘飛雨加。
頃時異晦明，稍矚天表霞。
僕夫爲我言，塗梗絕行車。
且還解吾褚，中林侶群鴉。
詩書維永夕，蚤作從復賒。
豈不有王事，奈此僕夫何。